इसके बाद श्मशान पहुंचने तक रास्ते भर ट्रक में उनके शव के चारों ओर खड़े-खड़े हम लोगों ने उनकी ढेर सारी कविताओं का पाठ किया। कानपुर के ही एक और कट्टर मार्क्सवादी और कानपुर में किताबों की दुकान (करंट बुक डिपो, माल रोड) के मालिक खेतान जी एक ऐसी ही शख्सियत थे जिन्होंने अपनी मृत्यु के कुछ दिनों पूर्व एक घोषणा-पत्र छपवाया था। इस घोषणा-पत्र में उन्होंने उन विधि-विधानों का उल्लेख किया था, जिसमें स्पष्ट रूप से बताया गया था कि उनकी मृत्यु के बाद उनके मित्रों और रिश्तेदारों को क्या-क्या करना है और क्या-क्या नहीं करना है। एक पर्चे में छपे उनके नीति-निर्देशों को बड़े पैमाने पर उनके मित्रों-रिश्तेदारों के बीच बांटा गया था। खेतान जी का कहना था कि चूंकि वह जीवन भर कर्मकांडों के विरोधी रहे थे, अतएव उनकी मृत्यु के बाद तेरहवीं जैसा कोई भी आयोजन न किया जाए। साथ ही उन्होंने अपने घर वालों से निवेदन करते हुए लिखा कि उनका शव शहर के किसी सार्वजनिक स्थल पर रख दिया जाए और उनके मित्र-रिश्तेदार वहां आ कर उनके अंतिम दर्शन कर लें और फिर अपने कार्य स्थल पर चले जाएं। उनकी मृत्यु के संदर्भ में कुछ को छोड़ कर उनके बाकी परिचितों-रिश्तेदारों को अपने ऑफिस या कार्यस्थल से किसी तरह का अवकाश लेने की जरूरत नहीं है। इसके अलावा भी कई तरह के नीति-निर्देश खेतान जी ने दिए थे। अपने विचारों को अपनी मृत्यु के बाद भी जीने वाले खेतान जी जैसे बिरले ही मैंने अपने जीवन में देखे।